LISA

KOONDDOKUMENT

„THE VALE OF CLWYD DENBIGH PLUM“

ELi nr: PDO-GB-02287 – 8.2.2017

KPN ( X ) KGT ( )

1. Nimetus(ed)

„The Vale of Clwyd Denbigh Plum“

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „The Vale of Clwyd Denbigh Plum“ (Prunus domestica Linnaeus) tähistatakse Põhja-Walesi Denbighshire' maakonnast Clwydi oru geograafilisest piirkonnast pärit Denbigh' ploomipuu (sort „Denbigh Plum“) vilja. „Denbigh Plum“ on ainuke Walesi pärismaine ploomisort.

Olenevalt sellest, kas ploomi kasutatakse kokanduses, mille jaoks vilju korjatakse augusti keskel enne valmimist, või desserdi jaoks, kui ploomil lastakse valmida viljapuus ja korjatakse augusti lõpus või septembri alguses, on ploom „The Vale of Clwyd Denbigh Plum“ järgmiste omadustega.

Kokandus

— Puudutamisel tundub ploom kõva.

— Värvus on oranžikaspunane, vilja valmimise käigus lisandub kollaseid laike.

— Kestal ilmneb kirmekiht.

— Rohekate merevaiguvarjunditega sügavkollane viljaliha on tihke.

— Viljaliha kinnitub seemneluule.

— Vilja pikkus varre kinnituskohast kuni tipuni on 45–65 mm.

— Vilja läbimõõt on 40–55 mm.

Dessert

— Ettevaatlikul pigistamisel muutub ploom pehmemaks.

— Vilja pikkus varre kinnituskohast kuni tipuni on 45–65 mm.

— Vilja läbimõõt on 40–55 mm.

— Kuju – kerajas või kergelt ovaalne.

— Värvus – lillaka varjundi ja kuldsete täpikestega tumepunane. Vilja valmides muutub selle liha loomuldasa tumedamaks.

— Mida kauemaks kirmekihiga (nähtav valkjas kiht) kaetud ploomid puusse jäävad, seda pikema aja jooksul saavad need areneda.

— Rohekate merevaiguvarjunditega sügavkollane viljaliha on iseenesest pehme ja mahlane.

— Viljaliha kinnitub vaid osaliselt seemneluu külge.

— Keskmiselt on ühes kilogrammis 9–15 ploomi (tavaliselt 12).

— Brixi test (magususe mõõt) 16–19.

Dessertploomide pehmet ja õrna kesta tuleks kaitsta muljumise eest. Seepärast tuleb küpseid vilju väga ettevaatlikult käidelda.

Dessertploomide pika kasvuperioodi jooksul on rohkem aega, et vilja tugev, hapukas ja magus maitse täielikult välja kujuneks. Ploom „The Vale of Clwyd Denbigh Plum“ on eristatav tänu täiuslikule maitsele ja magususele.

Kuumtöötlemisel muutuvad ploomi täiuslik maitse ja loomuomane magusus veelgi tugevamaks. Ploomi soojalt süües sulab selle tekstuur sööja suus.

Suurim osa ploomi „The Vale of Clwyd Denbigh Plum“ saagist müüakse kohalikel turgudel dessertploomina.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Ploom „The Vale of Clwyd Denbigh Plum“ peab olema saadud määratletud piirkonnas kasvatatud ploomipuudelt. Kõnealused puud on kommertspuukoolides saadud määratletud geograafilise piirkonna teatavate ploomipuueksemplaride või üksikpuude pookimise või pungastamise teel. Ploom „The Vale of Clwyd Denbigh Plum“ EI TOHI olla saadud seemikutest kasvatatud ploomipuudest. Kuna tolmeldamist ei saa kontrollida, võivad seemikutest kasvatatud puud olla geneetiliselt muutunud ning nende sordiehtsust ei ole võimalik tagada.

3.4. Tootmise erietapid, mis peavad toimuma määratletud geograafilises piirkonnas

Kasvatamine

Kärpimine

Taimekahjustajate ja haiguste tõkestamine/sõnnikuga väetamine ja pihustamine

Koristus

Ladustamine (vajaduse korral)

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Ploomi „Vale of Clwyd Denbigh Plum“ kasvatatakse Põhja-Walesis Denbighshire's Clwydi oru määratletud geograafilises piirkonnas, mis hõlmab järgmisi omavalitsusüksuse osasid:

— Aberwheeler,

— Bodfari,

— Cefn Meiriadog,

— Clocaenog,

— Cyffylliog,

— Denbigh,

— Efenechtyd,

— Henllan,

— Llanbedr Dyffryn Clwyd,

— Llandyrnog,

— Llanelidan,

— Llanfair Dyffryn Clwyd,

— Llangynhafal,

— Llanrhaeadr yng Nghinmeirch,

— Llanynys,

— Nantglyn,

— Rhuddlan

— Ruthin,

— St Asaph,

— Trefnant,

— Tremeirchion Cwm

— Waen

ning Llansannani omavalitsusüksuse osa.

5. Seos geograafilise piirkonnaga

Clwydi orust pärinev ploom sordist „Denbigh Plum“ on ainuke Walesi pärismaine ploomisort. Tänu Clwydi oru erilistele keskkonna- ja geograafiaalastele mõjuritele on seal täiuslikud tingimused selle pärismaise ploomipuu jõudsaks kasvuks ning vilja tunnuslike omaduste kujunemiseks.

Clwydi org on Põhja-Walesi jõeoru piirkond, mida suures osas kaitsevad ümbritsevad künkad (sh ida pool põiki kagust loodesse kulgev Clwydi mäeahelik), ning mis on avatud üksnes rannikul takistuseta puhuvale põhjatuulele. Künkad annavad kaitset valdavate lääne- ja sageli külmade idatuulte eest. See suhteliselt kaitstud keskkond on ploomikasvatuse jaoks olulise tähtsusega, sest tänu sellele on ploomipuude õitsemise ja viljade arenemise ajal vähem kahjustusi.

Põllumajandusmaa klassifikatsiooni kohaselt on Clwydi org Walesi kõige ekstensiivsem piirkond (1. ja 2. tase). Põllumajandusmaa klassifikatsioonis võetakse arvesse selliseid tingimusi nagu kliima, asukoht, mullastik. Clwydi oru 1. ja 2. taseme põllumajandusmaa määratlus on „suurepärane kvaliteet“ või „väga hea“. Sellest kasvukohast on võimalik pidevalt saada ploomi „The Vale of Clwyd Denbigh Plum“ head saaki.

Clwydi oru pinnas kuulub Ühendkuningriigi selliste kõige viljakamate looduslike muldade hulka, mis varustab ploomipuud ja selle vilja kõigi vajalike toitainetega. Selle oru mullastikus säilivad sellised toitained nagu kaalium, magneesium ja kaltsium, mis on nimetatud ploomide arenguks olulise tähtsusega.

Clwydi oru vaba äravoolu ja keskmise tekstuuriga tüsedatel muldadel areneb ploomipuu tugev juurestik, mis on väga oluline ploomipuude ja kvaliteetse ploomi „The Vale of Clwyd Denbigh Plum“ kasvamisel.

Tänu Triiase ajastu uue pehme punase liivakivi aluspõhjaks olevale lubjakivile on piirkonnas kõrge pH-tasemega lubjarikkad mullad. Kui suurem osa marjadest (nt maasikad ja vaarikad) kasvavad paremini kergelt happelistel muldadel, siis kõnealused ploomid kasvavad jõudsalt piirkonnas ülekaalukalt kõrge pH-tasemega muldadel, mis on tekkinud lubjakivi murenemisel.

Ploome „The Vale of Clwyd Denbigh Plum“ andvad ploomipuud õitsevad aprillis ja on väga vastuvõtlikud õitele kahjulikult mõjuva kevadise külmakiirguse suhtes. Tänu lähedase Golfi hoovuse mõjule on Clwydi orus mikrokliima, mis muudab külma mõju mõõdukamaks ning vähendab selle ohtu. Golfi hoovusest tingitud mõõdukalt jahedate temperatuuride tõttu pikeneb ploomipuude õitseaeg ning seega on võimalik ulatuslik tolmeldamine ja ploomide pikemat aega kestev aeglane küpsemine, mille käigus kujuneb vilja täiuslik ja tugev maitse.

Ajalooliselt on see viljakate muldadega piirkond tuntud selliste eri puuviljadest (sh ploomid) valmistatud toodete traditsiooni ja hea maine poolest, mida on olnud võimalik tutvustada alates 1850. aastast igal aastal korraldataval Clwydi oru kuulsal aiandusnäitusel. Alates 1890-ndate aastate lõpust on Clwydi oru peamine maakond Denbighshire olnud Walesi suurim puuviljakasvatuspiirkond. Ploomikasvatuse ajalugu on kohalikule piirkonnale jätnud oma jälje sellega, et Denbigh' tänavatele ja majadele on pandud nimesid ploomi „The Vale of Clwyd Denbigh Plum“ järgi. Üle saja aasta ühe perekonna omandisse kuuluvas kohalikus viljapuuaias kasvatatakse kommertsturu tarbeks ikka veel toote „The Vale of Clwyd Denbigh Plum“ tooraineallikaks olevaid ploome.

Ploomi „The Vale of Clwyd Denbigh Plum“ kasvatamisega seotud teadmisi ja oskusi on piirkonnas aja jooksul edasi arendatud. Ühelt põlvkonnalt järgmisele edasi antud ploomikasvatusalane eriline oskusteave hõlmab järgmist: ploomipuude istutamine ja hooldamine, kärpimine ja väetamine, koristus ning viljade käitlemine.

Võrreldes enamiku kaubanduslikult toodetavate ploomidega on ploomi „The Vale of Clwyd Denbigh Plum“ kest väga pehme ja tundlik muljumise suhtes; seepärast on vaja vilja käidelda väga ettevaatlikult, et vältida kahjustusi ja muljutisi. Ploomikorjajaid harjutatakse vilja võimalikult vähe puudutama, nii et käsitsi noppides haarataks kinni üksnes ploomi varrest. Selle tulemusena on värskelt korjatud ploomidel sageli näha vilja kaitsev valkjas kirme.

Clwydi orus valitseb sellele paigale iseloomulik, mõõdukast Golfi hoovusest mõjutatud mikrokliima, mis soodustab eespool nimetatud ploomide kasvu. Ploomipuud kuuluvad varakult õitsevate viljapuude hulka, mistõttu tavapärase saagi saamiseks on külmavaba kasvukoht väga oluline, sest pakane on õitsvate puude jaoks tõsine hädaoht.

Erinevalt enamikust muudest ploomidest on seenhaiguste suhtes looduslikult resistentne sort „Denbigh Plum“ märkimisväärselt haigusevaba – hoolimata sellest, et kasvukohas valitseb soe/niiske kliima. Võrreldes muude ploomikasvatuspiirkondadega on Clwydi oru kliima ka jahedam. Seetõttu on ploomi „The Vale of Clwyd Denbigh Plum“ pikema kasvuperioodi jooksul vilja maitse täielikuks kujunemiseks rohkem aega. Ploom „The Vale of Clwyd Denbigh Plum“ on hästi eristatav tänu oma täiuslikule maitsele ja magususele.

Tänu mere ja orus voolava Clwydi jõe lähedusele on ekstreemsed temperatuurid mõõdukamad, samuti on jõgi looduslik niiskusallikas, mis koos Clwydi oru olemuslikult kõrge põhjaveetasemega aitab täita sügavalt juurduvate ploomipuude suurt niiskusevajadust ning vähendab tarvet kasutada niisutussüsteeme.

Toote „The Vale of Clwyd Denbigh Plum“ tootmiseks vajalik pärismaine ploomisort on ajale vastu pidanud ning minimaalse inimsekkumisega piirkonna looduslikes tingimustes jõudsalt kasvanud. Tänu selle kaitstud, lausiku, viljaka ja lubjarikka mullastikuga piirkonna mikrokliimale, kus valitsevad mõõdukad temperatuurid, on olemas looduslik niisutussüsteem ja ploomipuude õitseajal tõenäoliselt külmavabad päevad, on tagatud ideaalsed tingimused ploomi „The Vale of Clwyd Denbigh Plum“ kasvamiseks ning selle vilja iseloomulike ja ainulaadsete omaduste kujunemiseks.

Kuni viimase ajani oli ploomi „The Vale of Clwyd Denbigh Plum“ kasvatamine ulatuslikult soiku jäänud. Viimastel aastatel on aga määratletud geograafilise piirkonna kogukondade koosmeele mõjul kasvatamine siiski taaselustunud ning tipneb igal aastal toimuva tootele „The Vale of Clwyd Denbigh Plum“ pühendatud pidustusega, milles osaleb üle 2 000 külastaja. Festivalil esitletakse nii värskeid vilju kui ka ploomist valmistatud mitmesuguseid tooteid.

Walesi kuulus meisterkokk Bryn Williams on ploomi „The Vale of Clwyd Denbigh Plum“ patroon, kes selle toote erijooni kirjeldab oma köögivilja ülistavas kokaraamatus „The Love of Veg.“ Kogu Walesis ja Ühendkuningriigi ülejäänud osades hinnatakse ploomi „The Vale of Clwyd Denbigh Plum“ kõrgelt selle suurepäraste omaduste tõttu; tervislikku toitumist propageeriv liikumine Slow Food on esitanud toote auhinna „Ark of Taste“ (maitselaegas) kandidaadiks.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf